Title: ประกาศศูนย์ส่งเสริมศิลปาชีพระหว่างประเทศ (องค์การมหาชน) เรื่อง การจัดระบบข้อมูลข่าวสารส่วนบุคคล พ.ศ. 2561

ประกาศศูนย์ส่งเสริมศิลปาชีพระหว่างประเทศ
(องค์การมหาชน)
เรื่อง
การจัดระบบข้อมูลข่าวสารส่วนบุคคล พ.ศ. ๒๕๖๑[๑]

เพื่อให้เป็นไปตามความในมาตรา ๒๓ (๓)
แห่งพระราชบัญญัติข้อมูลข่าวสารของราชการ
พ.ศ. ๒๕๔๐ ที่กำหนดให้หน่วยงานของรัฐต้องปฏิบัติเกี่ยวกับการจัดระบบข้อมูลข่าวสารส่วนบุคคลโดยจัดให้มีการพิมพ์ในราชกิจจานุเบกษา
และตรวจสอบแก้ไขให้ถูกต้องอยู่เสมอ นั้น ศูนย์ส่งเสริมศิลปาชีพระหว่างประเทศ
จึงจัดให้มีระบบข้อมูลข่าวสารส่วนบุคคลดังนี้

๑.  ประเภทของบุคคลที่มีการเก็บข้อมูลไว้
ได้แก่ เจ้าหน้าที่ศูนย์

๒.  ประเภทของระบบข้อมูลข่าวสารส่วนบุคคล
ได้แก่ แฟ้มประวัติ

๓.  ลักษณะการใช้ข้อมูลตามปกติ ได้แก่
ใช้ในการบริหารงานบุคคลของศูนย์

๔.  วิธีการขอตรวจดูข้อมูลข่าวสารของเจ้าของข้อมูล
จะกำหนดวิธีการดังนี้
๔.๑ กรอกแบบขอตรวจสอบแฟ้มประวัติ
๔.๒ เจ้าหน้าที่ผู้รับผิดชอบเสนอผู้อำนวยการพิจารณาอนุมัติ

๕.  วิธีการขอให้แก้ไขเปลี่ยนแปลงข้อมูลต่อเจ้าหน้าที่ฝ่ายทรัพยากรบุคคลและพัฒนาองค์กร
๕.๑ การขอแก้ไข วัน เดือน ปีเกิด
ต้องมีหลักฐานอ้างอิงที่เชื่อถือได้มาแสดง
๕.๒ การขอแก้ไขเพิ่มเติมรายการในแฟ้มประวัติ
มีแนวทางปฏิบัติดังนี้
๕.๒.๑ รายการเปลี่ยนแปลงหรือเพิ่มเติมที่จะต้องแจ้งให้เจ้าหน้าที่ทราบเพื่อบันทึกในแฟ้มประวัติ
(๑) การผ่านการอบรม
ดูงานและการได้รับเครื่องราชอิสริยาภรณ์ แจ้งการเปลี่ยนแปลงหรือเพิ่มเติมรายการดังกล่าว
โดยแนบสำเนาหลักฐานที่เกี่ยวข้องให้เจ้าหน้าที่จำนวน ๑ ชุด
(๒) การเพิ่มวุฒิการศึกษา
ใช้หลักฐานสำเนาประกาศนียบัตร หรือสำเนาปริญญาบัตร สำเนาใบแสดงผลการศึกษา (Transcript) จำนวน ๑ ชุด
(๓) การเปลี่ยนคำนำหน้านาม ชื่อตัว - ชื่อสกุล
ให้แจ้งการเปลี่ยนแปลง โดยแนบสำเนาเอกสารหลักฐานในการเปลี่ยน
เช่น ใบสำคัญการสมรส ใบเปลี่ยนชื่อตัว - ชื่อสกุล จำนวน ๑ ชุด
(๔) การเพิ่มรายการอื่น ๆ เช่น
การได้รับคัดเลือกให้เป็นข้าราชการดีเด่น เป็นต้น
ให้ส่งสำเนาใบประกาศหรือหลักฐานอื่น ๆ จำนวน ๑ ชุด
๕.๒.๒ เอกสารหลักฐานที่ส่งให้เจ้าหน้าที่
ต้องรับรองสำเนาถูกต้อง

๖.  แหล่งที่มาของข้อมูล ได้แก่ เจ้าของประวัติ
คำสั่งแต่งตั้ง ย้าย เลื่อนขั้นเงินเดือน

ประกาศ ณ วันที่ ๑๒ มกราคม พ.ศ. ๒๕๖๑
อัมพวัน  พิชาลัย
ผู้อำนวยการศูนย์ส่งเสริมศิลปาชีพระหว่างประเทศ

พรวิภา/จัดทำ
๒๓
มกราคม ๒๕๖๑

[๑]
ราชกิจจานุเบกษา เล่ม ๑๓๕/ตอนที่ ๗ ง/หน้า ๑๕๖/๒๕
มกราคม ๒๕๖๑